Vuê al è martars e o sin ai 21 di Fevrâr. E je la Zornade Internazionâl de Lenghe Mari, inovâl de coparie de bande fuarcis di polizie dal Pakistan di diviers students de Universitât di Dhaka che in chê dì dal 1952 a manifestavin a pro dal ricognossiment de lenghe bengalese (‘bangla’) tant che lenghe uficiâl. sielzût de UNESCO cun chê di promovi la diversitât linguistiche tant che patrimoni, dirit e risorse par ducj. E je ancje la zornade che, tal palinsest di Radio Onde Furlane, a 11 a buinore in direte, al cjate puest Babêl Europe, il program cuindisinâl dedicât ae produzion musicâl tes lenghis propriis des minorancis e des nazions cence stât.
Te pontade di vuê si fevelarà propit de Zornade Internazionâl de Lenghe Mari e di cualchidune des tantis iniziativis che a vegnin inmaneadis ator pe Europe par memoreâle. Ma soredut si scoltarà musiche, cuntune atenzion specifiche par un trop di jessudis discografichis dai ultins mês e dai ultins dîs, a tacâ dal album gnûf di Peppa Marriti Band, Ajëret, che al è stât screât vinars stât.
Il viaç babelic di Onde Furlane nol tocjarà dome lis comunitâts arbëresh de Calabrie, ma al puartarâ ancje tal Friûl furlan e sloven, in Ocitanie e tra Paîs Basc e Catalogne, cun cercis dal album gnûf dai Trabeat, presentât sabide stade a Glemone, de gnove produzion di Sergio Berardo e Madaski e dal progjet plui resint di Fermin Muguruza.
Si pues scoltâ Babêl Europe ancje doman, in repliche, a une dopo di misdì su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu). Cun di plui, compagn di chês altris pontadis, ancje chê di vuê (e di doman) e vignarà archiviade su internet.
fur_Latn fur_Latn fur_Latn fur_Latn